CELEX: 52021DP0091
Language: el
Date: 2021-03-25 00:00:00
Title: Απόφαση του Ευρωπαϊκού Κοινοβουλίου της 25ης Μαρτίου 2021 σχετικά με την αίτηση άρσης της ασυλίας της Lívia Járóka (2020/2198(IMM))

8.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 494/186
            
         
      P9_TA(2021)0091
      Αίτηση άρσης της ασυλίας της Lívia Járóka
      Απόφαση του Ευρωπαϊκού Κοινοβουλίου της 25ης Μαρτίου 2021 σχετικά με την αίτηση άρσης της ασυλίας της Lívia Járóka (2020/2198(IMM))
      (2021/C 494/16)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την αίτηση άρση της ασυλίας της Lívia Járóka, που διαβίβασε ο Γενικός Εισαγγελέας της Εισαγγελίας Εφετών των Βρυξελλών, στις 9 Ιουλίου 2020, και η οποία ανακοινώθηκε στην ολομέλεια στις 14 Σεπτεμβρίου 2020,
               
            
                  —
               
               
                  έχοντας υπόψη το γεγονός ότι η Lívia Járóka παραιτήθηκε του δικαιώματος ακρόασης σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019 (1),
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A9-0050/2021),
               
            
                  Α.
               
               
                  λαμβάνοντας υπόψη ότι ο Γενικός Εισαγγελέας της Εισαγγελίας Εφετών των Βρυξελλών έχει υποβάλει αίτηση άρσης της ασυλίας της Lívia Járóka, εκλεγμένης βουλευτού του Ευρωπαϊκού Κοινοβουλίου για την Δημοκρατία της Ουγγαρίας, σε σχέση με παράβαση του άρθρου 11 παράγραφος 1 πρώτο εδάφιο του βελγικού βασιλικού διατάγματος της 1ης Δεκεμβρίου 1975 περί γενικών ρυθμίσεων της αστυνόμευσης της οδικής κυκλοφορίας και της χρήσης του δημόσιου οδικού δικτύου, και του άρθρο 29 παράγραφος 3 του νόμου της 16ης Μαρτίου 1968 όσον αφορά την αστυνόμευση της οδικής κυκλοφορίας· λαμβάνοντας υπόψη ότι, ειδικότερα, η παράβαση αφορά την υπέρβαση του ορίου ταχύτητας·
               
            
                  Β.
               
               
                  λαμβάνοντας υπόψη ότι στις 17 Νοεμβρίου 2018, στις 10.30, μια σταθερή αυτόματη συσκευή στο Uccle, η οποία λειτουργούσε απουσία αστυνομικού υπαλλήλου, διαπίστωσε παράβαση της μέγιστης επιτρεπόμενης ταχύτητας ενός οχήματος ταξινομημένου στο όνομα της Lívia Járóka· λαμβάνοντας υπόψη ότι είχαν συνταχθεί πρακτικά και ότι απεστάλη αντίγραφο με έντυπο απάντησης στη Lívia Járóka, στις 29 Νοεμβρίου 2018· λαμβάνοντας υπόψη ότι προκειμένου να διαπιστώσει εάν η κ. Járóka ήταν η οδηγός του επίμαχου οχήματος, η εισαγγελική αρχή προσπάθησε επανειλημμένως, χωρίς επιτυχία, να την ακούσει· λαμβάνοντας υπόψη ότι σύμφωνα με την Υπηρεσία Πρωτοκόλλου της Ομοσπονδιακής Δημόσιας Υπηρεσίας Εξωτερικών Υποθέσεων, η Lívia Járóka δεν είχε ρυθμίσει τον τόπο διαμονής της στο Βέλγιο· λαμβάνοντας υπόψη ότι δεκαπέντε ημέρες μετά την αποστολή του αντιγράφου των πρακτικών, η δικογραφία διαβιβάστηκε στην εισαγγελία των Βρυξελλών·
               
            
                  Γ.
               
               
                  λαμβάνοντας υπόψη ότι, σύμφωνα με το άρθρο 9 πρώτο εδάφιο του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, οι βουλευτές του Ευρωπαϊκού Κοινοβουλίου απολαύουν, στην εθνική τους επικράτεια, των ασυλιών που αναγνωρίζονται στα μέλη του κοινοβουλίου της χώρας τους και στην επικράτεια οποιουδήποτε άλλου κράτους μέλους της εξαίρεσης από κάθε μέτρο κράτησης και από κάθε δικαστική διαδικασία·
               
            
                  Δ.
               
               
                  λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος» (2)·
               
            
                  Ε.
               
               
                  λαμβάνοντας υπόψη ότι εναπόκειται αποκλειστικά στο Κοινοβούλιο να λάβει απόφαση περί άρσης ή μη άρσης της ασυλίας στο πλαίσιο μιας δεδομένης υπόθεσης· λαμβάνοντας υπόψη ότι το Κοινοβούλιο μπορεί εύλογα να λάβει υπόψη τη θέση της βουλευτού προκειμένου να αποφασίσει εάν θα άρει ή όχι την ασυλία της (3)·
               
            
                  ΣΤ.
               
               
                  λαμβάνοντας υπόψη ότι το εικαζόμενο αδίκημα δεν έχει άμεση ή προφανή σχέση με την άσκηση των καθηκόντων της Lívia Járóka ως βουλευτού του Ευρωπαϊκού Κοινοβουλίου, ούτε συνιστά γνώμη που εξέφρασε ή ψήφο που έδωσε κατά την άσκηση των καθηκόντων της, ως βουλευτού του Ευρωπαϊκού Κοινοβουλίου, κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
               
            
                  Ζ.
               
               
                  λαμβάνοντας υπόψη ότι, στην προκειμένη υπόθεση, το Κοινοβούλιο δεν μπόρεσε να αποδείξει την ύπαρξη fumus persecutionis, δηλαδή αποχρώσας και συγκεκριμένης υπόνοιας ότι η διαδικασία αυτή αποσκοπεί στο να παρεμποδίσει την πολιτική δραστηριότητα της βουλευτού·
               
            
               
                  1.
               
               
                  αποφασίζει να άρει την ασυλία της Lívia Járóka·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές του Βελγίου και στην Lívia Járóka.
               
            
         (1)  Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello, C 163/10, ECLI:EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.
      
         (2)  Απόφαση του Δικαστηρίου, της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.
      
         (3)  Απόφαση του Δικαστηρίου, της 15ης Οκτωβρίου 2008, στην υπόθεση T-345/05, Mote κατά Κοινοβουλίου, ECLI:EU:T:2008:440, σημείο 28.